5 Batho ba le bantsi fa ba rulaganya kokoano ba ile ba lebana le kgang ya gore a bojalwa bo nne teng. Ga go tlhokege bojalwa gore kokoano e nne e e itumedisang. Gopola gore Jesu o ne a direla setlhopha sa batho ba ba neng ba tlile kwa go ene dijo—o ne a atisa senkgwe le tlhapi. Pego ga e bolele gore o ne a dira gore go nne le beine ka kgakgamatso, le fa re itse gore o ne a ka kgona go dira jalo. (Mathaio 14:14-21) Fa o swetsa ka gore go nne le bojalwa mo kokoanong, dira gore e nne jo bo lekanetseng, mme o tlhomamise gore ba ba sa bo nweng ba nne le dino tse di monate tse ba ka di nwang. (1 Timotheo 3:2, 3, 8; 5:23; 1 Petere 4:3) Le ka motlha o se ka wa dira gore batho ba ikutlwe ba patelesega go nwa sengwe se se ka ‘lomang fela jaaka noga.’ (Diane 23:29-32) Go tweng ka mmino kgotsa go opela? Fa e le gore kokoano ya lona e tla nna le mmino, kwa ntle ga pelaelo o tla tlhopha dipina ka kelotlhoko, o akanyetsa moribo le mafoko a tsone. (Bakolosa 3:8; Jakobe 1:21) Bakeresete ba le bantsi ba fitlhetse gore go letsa mmino wa Kingdom Melodies kgotsa le e leng go opela dipina tse di ntseng jalo mmogo go a natetsha. (Baefeso 5:19, 20) Mo godimo ga moo, tlhola modumo wa mmino gangwe le gape gore mmino o se ka wa kgoreletsa motlotlo o o monate le fa e le go itaya baagelani bape tsebe.—Mathaio 7:12.